DA Den Europæiske Unions Tidende C 214/6

Foranstaltninger vedtaget af Ungarn i henhold til artikel 14 i Europa-Parlamentets og Rådets direktiv 2010/13/EU, jf. betragtning 1 i afgørelse C(2017) 2907 af 8. maj 2017

(2017/C 214/05)

Afgørelse nr. 131/2017 (II.7.) truffet af medierådet

om listen over begivenheder af væsentlig samfundsmæssig interesse og metoden til dækning heraf

Medierådet har udarbejdet en liste over begivenheder af væsentlig samfundsmæssig interesse og fastsat en metode til dækning af enkeltstående begivenheder som følger:

1. begivenheder ved sommer-OL med deltagelse af det ungarske landshold eller en ungarsk atlet transmitteres helt eller delvis direkte, hvorimod begivenheder ved vinter-OL med deltagelse af det ungarske landshold eller en ungarsk atlet transmitteres helt eller delvis tidsforskudt

2. åbningskampe, kvartfinaler, semifinaler og finaler i VM i herrefodbold, der arrangeres af Det Internationale Fodboldforbund (FIFA), og EM i herrefodbold, der arrangeres af Det Europæiske Fodboldforbund (UEFA), transmitteres direkte og i fuld længde

3. kampe spillet af det ungarske herrelandshold (herunder dem, der spilles ved VM og EM samt kvalifikationskampe til disse sportsbegivenheder og officielle venskabskampe) transmitteres direkte og i fuld længde

4. UEFA Champions League-finalen og UEFA Champions League-kampe og Europa League-kampe med deltagelse af et ungarsk klubhold, med undtagelse af kvalifikationskampe, transmitteres direkte og i fuld længde, hvorimod kvalifikationskampe transmitteres tidsforskudt og i fuld længde

5. kampe spillet af det ungarske landshold ved VM i herre- og damehåndbold, der arrangeres af Det Internationale Håndboldforbund (IHF), og EM i herre- og damehåndbold, der arrangeres af Det Europæiske Håndboldforbund (EHF), transmitteres direkte og i fuld længde

6. herre- og damekampe i EHF Champions League med deltagelse af ungarske klubhold transmitteres direkte og i fuld længde

7. begivenheder ved VM i vandpolo for herrer, der arrangeres af Det Internationale Svømmeforbund (FINA), og EM i vandpolo for herrer, der arrangeres af Det Europæiske Svømmeforbund (LEN), med deltagelse af det ungarske landshold transmitteres direkte og i fuld længde

8. det ungarske Formel 1 Grand Prix transmitteres direkte og i fuld længde.

Den medietjenesteudbyder, der er indehaver af eneretten til transmission af en begivenhed af væsentlig samfundsmæssig interesse, kan undlade at transmittere direkte, forudsat at starttidspunktet for en begivenhed af væsentlig samfundsmæssig interesse (eller en sportsbegivenhed organiseret som en del heraf) falder mellem kl. 00:00 og 06:00 CET. I dette tilfælde begynder indehaveren af eneretten transmissionen senest kl. 21:00 CET på den givne kalenderdag. For begivenheder af væsentlig interesse, som består af flere perioder, omfatter den direkte transmission ikke de naturlige mellemliggende afbrydelser mellem perioderne.

Hvis en begivenhed af væsentlig samfundsmæssig interesse består af flere kampe, spil, sportsudsendelser eller begivenheder (en række begivenheder), der overlapper hinanden, så en samtidig og direkte transmission ikke er mulig, er det op til indehaveren af eneretten at beslutte, hvilken begivenhed i rækken der skal transmitteres direkte og i fuld længde. I det omfang det er muligt, sikrer indehaveren af eneretten, at begivenheder med relevans for Ungarn, inden for rækken af begivenheder, transmitteres direkte og i fuld længde. Indehaveren af eneretten kan transmittere en begivenhed i rækken af begivenheder, der ikke transmitteres direkte, i overensstemmelse med bestemmelserne om tidsforskudt transmission.

Hvis afslutningen på en begivenhed falder mellem kl. 00:00 og 19:00 CET, begynder den tidsforskudte transmission senest kl. 22:00 samme kalenderdag. Hvis afslutningen falder mellem kl. 19:00 og 24:00 CET, begynder den efterfølgende transmission senest otte timer efter afslutningen af begivenheden. Indehaveren af eneretten kan, idet der tages hensyn til publikums ret til relevante oplysninger, afvige fra starttidspunktet for den tidsforskudte transmission, der er beskrevet ovenfor, med det forbehold at transmissionen begynder senest 24 timer efter afslutningen af begivenheden.